b'\n_START_ARTICLE_\nAlvin Cullum York\n_START_SECTION_\n\xc5\xbdivljenje\n_START_PARAGRAPH_\nYork se je rodil v revni gorski dru\xc5\xbeini. Z lovom je prispeval velik del k prehrani in zaslu\xc5\xbekom, zato se je razvil v mojstrskega strelca. V mladosti je veljal za malopridne\xc5\xbea, saj je bil velikokrat vpleten v pijanske pretepe. Ko je leta 1914 v enem od teh pretepov umrl njegov prijatelj, se je York odpovedal takemu \xc5\xbeivljenje in postal predan kristjan. Ob vstopu ZDA v prvo svetovno vojno je podal ugovor vesti zaradi verskih razlogov._NEWLINE_Njegov ugovor so zavrnili in ga vpoklicali v 82. pehotno divizijo (328. pehotni polk). Kot izurjen in natan\xc4\x8den strelec je hitro napredoval v \xc4\x8din desetnika._NEWLINE_Svojo slavo je dosegel 8. oktobra 1918 med ofenzivo Maas-Argonne. Ko so v naskoku na nem\xc5\xa1ko bojno \xc4\x8drto padli trije vi\xc5\xa1ji pod\xc4\x8dastniki, je prevzel poveljstvo voda. Pod njegovim poveljstvom je preostalih sedem vojakov iz voda ubilo 25 nem\xc5\xa1kih vojakov, uni\xc4\x8dilo 25 mitralje\xc5\xa1kih gnezd ter zajelo 4 \xc4\x8dastnike in 128 drugih vojakov. Za ta podvig je bil povi\xc5\xa1an v narednika ter odlikovan s parimi najvi\xc5\xa1jimi voja\xc5\xa1kimi odlikovanji ve\xc4\x8d dr\xc5\xbeav; med drugim tudi z medaljo \xc4\x8dasti._NEWLINE_Ko se je vrnil domov, je ustanovil zasebni agrokulturni in\xc5\xa1titut York Insitute v Jamestownu (Tennessee). In\xc5\xa1titut je kmalu pre\xc5\xa1el v dr\xc5\xbeavno last in je \xc5\xa1e zmeraj del srednje\xc5\xa1olskega sistema._NEWLINE_Zaradi njegovih zaslug mu je dr\xc5\xbeava Tennessee podarila kmetijo, ki \xc5\xa1e danes stoji. Umrl je leta 1964 zaradi mo\xc5\xbeganske krvavitve in je pokopan v rojstnem kraju.\n_START_SECTION_\nDrugo\n_START_PARAGRAPH_\nPo njegovi zgodbi je bil posnet film Sergeant York (1941), v katerem je glavno vlogo odigral Gary Cooper._NEWLINE_V njegovo \xc4\x8dast je kopenska vojska ZDA poimenovala samovozni protiletalski top, M247 Sergeant York, ki so ga razvili v 80.. letih 20. stoletja, a so ga ukinili zaradi tehni\xc4\x8dnih te\xc5\xbeav.'